จีเอ็มเอ็ม แกรมมี่

บริษัท จีเอ็มเอ็ม แกรมมี่ จำกัด (มหาชน) (อังกฤษ : GMM Grammy Public Company Limited) เป็นบริษัทสื่อบันเทิงที่ใหญ่ที่สุดในประเทศไทย ก่อตั้งโดย ไพบูลย์ ดำรงชัยธรรม และเรวัต พุทธินันทน์ เมื่อวันที่ 11 พฤศจิกายน พ.ศ. 2526 ศิลปินชั้นนำของแกรมมี่ ได้แก่ เบิร์ด ธงไชย, บอดี้สแลม, โลโซ, ต่าย อรทัย, บี้ สุกฤษฎิ์, โปเตโต้, ทาทา ยัง, มอส ปฏิภาณ, เก็ตสึโนวา, โจอี้ บอย, นิว จิ๋ว เป็นต้น
ปัจจุบัน จีเอ็มเอ็ม แกรมมี่ ประกอบธุรกิจโดยการถือหุ้นโดยบริษัทอื่น ซึ่งประกอบธุรกิจทั้งทางด้านดนตรี สื่อ ภาพยนตร์ สถานีโทรทัศน์ สถานีวิทยุ สื่อสิ่งพิมพ์ การจำหน่ายสินค้า และการจัดการงานอีเวนต์ เป็นต้น โดยระยะแรกประกอบธุรกิจสร้างสรรค์ผลงานเพลงไทยสากลเป็นหลัก โดยออกอัลบั้มชุดแรก คือ นิยายรักจากก้อนเมฆ ของแพทย์หญิงพันทิวา สินรัชตานันท์ และผลิตรายการทีวี 3 รายการ ได้แก่ ยิ้มใส่ไข่, มันกว่าแห้ว และ เสียงติดดาว จากนั้นจึงเริ่มขยายกิจการไปสู่ธุรกิจผลิตรายการโทรทัศน์และรายการวิทยุ บริษัทได้ขยายการดำเนินธุรกิจเข้าสู่ธุรกิจบันเทิงอื่น ๆ เช่น วิทยุ, ภาพยนตร์, การจัดคอนเสิร์ต, การศึกษา, สื่อสิ่งพิมพ์ รวมทั้งธุรกิจร้านค้าปลีกเพื่อจัดจำหน่ายสินค้าต่าง ๆ เช่น เทป ซีดีเพลง และสินค้าอุปโภคบริโภคอื่น ๆ การขยายธุรกิจดังกล่าวส่งให้บริษัทดำเนินธุรกิจอย่างครบวงจร และเป็นผู้นำในอุตสาหกรรมบันเทิงไทยในปี พ.ศ. 2544 โดยจากข้อมูลเมื่อ เมษายน พ.ศ. 2559 จีเอ็มเอ็ม แกรมมี่ เป็นเจ้าของลิขสิทธิ์เพลง 35,339 เพลง 
ปัจจุบัน บริษัท ฟ้า ดำรงชัยธรรม จำกัด เป็นผู้ถือหุ้นใหญ่ ในสัดส่วนร้อยละ 52.05% โดยเป็นการปรับโครงสร้างของกลุ่มดำรงชัยธรรม เนื่องจากตัวไพบูลย์มีอายุมาก และต้องการจัดสรรทรัพย์สินส่วนตนให้เป็นกองกลางของครอบครัว รวมถึงตั้งธรรมนูญครอบครัวเพื่อแบ่งหน้าที่การบริหารของสมาชิกครอบครัวดำรงชัยธรรมในจีเอ็มเอ็ม แกรมมี่ อย่างชัดเจน ทั้งนี้ไพบูลย์ยังคงมีเสียงส่วนใหญ่ใน บจ.ฟ้า ดำรงชัยธรรม ด้วยสัดส่วนการถือหุ้น 99% ส่วนอีก 1% ไพบูลย์ให้บุตรธิดาทั้ง 4 คนถือเท่ากันที่คนละ 0.25%
== ประวัติ ==

=== พ.ศ. 2526 - พ.ศ. 2529 ===
เมื่อปี พ.ศ. 2526 ไพบูลย์ ดำรงชัยธรรม นำเงินที่สะสมไว้ราว 4-5 แสนบาท มาเป็นทุนจดทะเบียนก่อตั้ง บริษัท แกรมมี่ เอ็นเตอร์เทนเม้นท์ จำกัด โดยร่วมกับ เต๋อ - เรวัต พุทธินันทน์ นักดนตรีซึ่งมีชื่อเสียงในยุคนั้น และกลุ่มเพื่อนจากจุฬาลงกรณ์มหาวิทยาลัย และมหาวิทยาลัยธรรมศาสตร์ ก่อตั้งเมื่อวันที่ 11 พฤศจิกายน โดยก่อตั้งขึ้นเพื่อดำเนินธุรกิจผลิตงานดนตรีแล้วบันทึกเพื่อจำหน่าย มีสถานะเป็นค่ายเพลง และผลิตศิลปินนักดนตรีเป็นหลัก ซึ่งผลงานลิขสิทธิ์ชิ้นแรกของแกรมมี่ คือการผลิตเพลงชุดมหาดุริยางค์ไทย ที่ประพันธ์โดยหลวงประดิษฐไพเราะ (ศร ศิลปบรรเลง) โดยในระยะแรกดำเนินธุรกิจหลักสร้างสรรค์ผลงานเพลงไทยสากล โดยมีศิลปินคนแรกคือ แพทย์หญิงพันทิวา สินรัชตานันท์ โดยออกอัลบั้มชุดแรก นิยายรักจากก้อนเมฆ และต่อมาแกรมมี่ได้ผลิตรายการทีวี 3 รายการ ได้แก่ ยิ้มใส่ไข่, มันกว่าแห้ว และ เสียงติดดาว
ในปี พ.ศ. 2527 แกรมมี่ประสบความสำเร็จอย่างมากในการออกอัลบั้ม เต๋อ 1 ของเต๋อ และพร้อมทั้งคาราบาว ในอัลบั้ม เมด อิน ไทยแลนด์ ซึ่งเป็นอัลบั้มที่ 5 ของวงที่แกรมมี่ส่งเสริมการตลาดอยู่ โดยทำยอดขายได้ถึง 5 ล้านตลับ เป็นสถิติยอดจำหน่ายอัลบั้มเพลงของศิลปินไทยที่สูงที่สุดของไทยไม่มีใครทำลายได้มาจนปัจจุบัน
ในปี พ.ศ. 2529 มีการออกอัลบั้มแรกของเบิร์ด - ธงไชย แมคอินไตย์ อัลบั้ม หาดทราย สายลม สองเรา ออกวางตลาด ซึ่งได้รับความนิยมอย่างสูง พร้อมทั้งเพิ่มการผลิตเพลงร็อค ได้แก่วงไมโคร ในอัลบั้มแรก ร็อค เล็ก เล็ก ซึ่งประสบความสำเร็จเป็นอย่างดีเช่นกัน จากเพลง รักปอนปอน หลังจากนั้นมีผลงานต่อมาคือ หมื่นฟาเรนไฮต์ ซึ่งมีเพลงดังคือ เอาไปเลย ที่ต่อมากลายเป็นเพลงประจำคอนเสิร์ตมือขวาสามัคคี และ เต็มถัง ซึ่งมีเพลงดังคือ ส้มหล่น
=== พ.ศ. 2531 - พ.ศ. 2536 ===
ในปี พ.ศ. 2531 จัดตั้งบริษัท เอ็มจีเอ จำกัด (Music Generating Administration) เพื่อผลิตและจัดจำหน่ายเทปเพลงและสินค้าบันเทิงต่าง ๆ จากนั้นจึงเริ่มขยายกิจการไปสู่ธุรกิจผลิตรายการโทรทัศน์และรายการวิทยุ
ในปี พ.ศ. 2532 ได้ขยายธุรกิจวิทยุ โดยจัดตั้ง บริษัท เอไทม์ มีเดีย จำกัด ควบคุมโดย ฉอด - สายทิพย์ ประภาษานนท์ โดยออกอากาศ 2 สถานีแรกคือ กรีนเวฟ และฮอตเวฟ
ในปี พ.ศ. 2534 จัดตั้งบริษัท เอ็กแซ็กท์ จำกัด โดยผลิตรายการและละครโทรทัศน์ ควบคุมโดย บอย - ถกลเกียรติ วีรวรรณ และเริ่มออกอากาศละครซิทคอม เรื่อง "3 หนุ่ม 3 มุม" และในปีเดียวกัน ได้จัดสร้างบริษัท เอ็กซ์ทรอกาไนเซอร์ จำกัด เป็นธุรกิจการแสดงและคอนเสิร์ต ทำให้บริษัทมีความเจริญเติบโตมากขึ้น
ในปี พ.ศ. 2536 บริษัทเริ่มต้นเข้าสู่ยุคแห่งการคุ้มครองลิขสิทธิ์และภูมิปัญญาของผู้สร้างสรรค์ผลงานเพลงและผลงานบันเทิง และเมื่อวันที่ 25 มีนาคม พ.ศ. 2537 เข้าจดทะเบียนในตลาดหลักทรัพย์ เป็นบริษัท แกรมมี่ เอนเตอร์เทนเม้นท์ จำกัด (มหาชน) ดำเนินการทำธุรกิจดนตรี และสื่อควบคู่กันเรื่อยมา จนกระทั่งกลายเป็นบริษัทที่ครองตลาดเพลงเป็นอันดับหนึ่งของประเทศไทย โดยมีรายได้จากธุรกิจดนตรีไม่น้อยกว่า 3,000 ล้านบาทต่อปี ในปีเดียวกันเริ่มมีธุรกิจภาพยนตร์โดยชื่อว่า แกรมมี่ภาพยนตร์ หรือ แกรมมี่ ฟิล์ม และเมื่อปี พ.ศ. 2539 เริ่มขยายเข้าสู่ธุรกิจสื่อสิ่งพิมพ์ โดยการเข้าลงทุนในนิตยสารอิมเมจ
=== พ.ศ. 2540 - พ.ศ. 2547 ===
แล้วจากนั้นก็เริ่มขยายไปยังตลาดต่างประเทศ โดยเปิดบริษัทในไต้หวัน ในปี พ.ศ. 2540 และในปี พ.ศ. 2542 ได้มีการจัดตั้งสถาบันดนตรี โรงเรียนมีฟ้า แล้วปีถัดไปในปี พ.ศ. 2543 จัดตั้งหน่วยธุรกิจ E - Business
ต่อมาเมื่อปี พ.ศ. 2545 มีการปรับโครงสร้างธุรกิจและองค์กรครั้งใหญ่ โดยแบ่งการดำเนินธุรกิจเป็นสองกลุ่มอย่างชัดเจน พร้อมทั้งเปลี่ยนชื่อเป็นบริษัท จีเอ็มเอ็ม แกรมมี่ จำกัด (มหาชน) (ก่อนหน้านี้ประกาศชื่อใหม่อย่างเป็นทางการ เมื่อวันที่ 25 ตุลาคม พ.ศ. 2544 ต่อมาเปลี่ยนเมื่อวันที่ 26 พฤศจิกายน พ.ศ. 2544) และก่อตั้งบริษัท จีเอ็มเอ็ม มีเดีย จำกัด (มหาชน)  ควบคุมโดย สายทิพย์ มนตรีกุล ณ อยุธยา เพื่อดำเนินธุรกิจสื่อทุกประเภท โดยนำทั้งสองบริษัทเข้าจดทะเบียนในตลาดหลักทรัพย์แห่งประเทศไทย และมีมูลค่าตลาดอยู่ที่ 5,000 ล้านบาท โดยมีการโอนขายบริษัทย่อยที่ประกอบธุรกิจวิทยุ ธุรกิจผลิตรายการโทรทัศน์ และธุรกิจสิ่งพิมพ์ จำนวน 8 บริษัท โดยคำว่า "GMM" ย่อมาจาก "Global Music & Media"
ต่อมาในปี พ.ศ. 2546 กลุ่มบริษัทมีกลยุทธ์ในการขยายธุรกิจภาพยนตร์ ภายในปีเดียวกันมีภาพยนตร์เรื่อง แฟนฉัน โดย 365 ฟิล์ม โดยมอบหมายให้ จีเอ็มเอ็ม พิคเจอร์ ร่วมทุนสร้างกับ ไท เอ็นเตอร์เทนเมนต์ และ หับ โห้ หิ้น เป็นภาพยนตร์ที่ทำรายได้มากที่สุดจากการฉายสูงสุดในปีนั้น ด้วยมูลค่าถึง 137.7 ล้านบาท และในปีเดียวกัน ภาพยนตร์เรื่อง บิวตี้ฟูล บ๊อกเซอร์ ยังได้รับความสนใจจากต่างประเทศอย่างมาก กำกับโดย เอกชัย เอื้อครองธรรม ซึ่งในเวลาต่อมาทั้ง 3 บริษัทได้รวมกลุ่มกันจัดตั้งเป็น บริษัท จีเอ็มเอ็ม ไท หับ จำกัด
จากนั้นเมื่อปี พ.ศ. 2547 บมจ.จีเอ็มเอ็ม แกรมมี่ มีรายได้และกำไรสูงที่สุดนับแต่ก่อตั้ง เป็นจำนวนกว่า 6,671 ล้านบาท และเป็นผลให้มูลค่าตลาดของ กลุ่มบริษัทจีเอ็มเอ็ม แกรมมี่ มีมูลค่ากว่า 11,025 ล้านบาท และในปีเดียวกันบริษัทตั้งเป้าหมายสู่การเป็น "King of content" โดยการร่วมทุนกับพันธมิตรทางธุรกิจ ได้แก่ บริษัท ดีทอล์ค จำกัด เป็นธุรกิจโทรทัศน์, บริษัท สยามอินฟินินิท จำกัด ให้บริการเกมออนไลน์, บริษัท จีเอ็มเอ็ม ไท หับ จำกัด ธุรกิจภาพยนตร์ และบริษัท นินจา รีเทิร์นส์ คอมมูนิเคชั่น จำกัด รับจัดกิจกรรมและคอนเสิร์ต
=== พ.ศ. 2548 - พ.ศ. 2549 ===
ในช่วงปี พ.ศ. 2548 จีเอ็มเอ็ม แกรมมี่ มีเหตุการณ์สำคัญ โดยมีรายละเอียดดังนี้
เดือนเมษายน ได้ขยายเข้าสู่ธุรกิจอีเวนท์ โดยเข้าลงทุน 50% ในบริษัท อินเด็กซ์ อีเวนต์ เอเจนซี่ จำกัด (มหาชน) (Index Event) ผ่านบริษัทย่อย บมจ.จีเอ็มเอ็ม มีเดีย ในเดือนเดียวกัน ได้รับผลโหวตให้เป็น "Best Small Cap" ของประเทศไทย และได้อันดับสองในการจ่ายเงินปันผลสม่ำเสมอ ซึ่งจัดโดยนิตยสารไฟแนนซ์เอเชีย
เดือนมิถุนายน เข้าลงทุนใน บริษัท ซีเอ็ดยูเคชั่น จำกัด (มหาชน) เพื่อพัฒนาความร่วมมือทางธุรกิจ เช่น ช่องทางการจำหน่ายสินค้า
เดือนกรกฎาคม เข้าร่วมทุนในบริษัท คลีน คาราโอเกะ จำกัด เพื่อให้บริหารจัดการเรื่องลิขสิทธิ์เพลง การจัดการเรียกเก็บเงิน จากตู้คาราโอเกะ โดยบริษัทถือหุ้นในสัดส่วนร้อยละ 80 ของทุนจดทะเบียนจำนวน 20 ล้านบาท
เดือนกันยายน ลงทุนผ่านบมจ.จีเอ็มเอ็ม มีเดีย เพื่อขยายเข้าสู่ธุรกิจหนังสือพิมพ์ โดยลงทุนในมติชนในสัดส่วน 20% และบางกอกโพสต์ในสัดส่วน 23.6%
ในปี พ.ศ. 2549 เข้าร่วมทุนในบริษัท จีเอ็มเอ็ม ฟิตเนส คลับ จำกัด เพื่อให้บริการด้านสถานออกกำลังกาย โดยบริษัทถือหุ้น ในสัดส่วนร้อยละ 51 ของทุนจดทะเบียน จำนวน 40 ล้านบาท ในปีเดียวกัน เข้าร่วมทุนในบริษัท ลักษ์มิวสิก 999 จำกัด เพื่อขยายธุรกิจด้านผลิตและจัดจำหน่ายสินค้าเพลงโดยบริษัทถือหุ้นในสัดส่วนร้อยละ 50 ของทุนจดทะเบียนจำนวน 20 ล้านบาท
=== พ.ศ. 2550 - พ.ศ. 2555 ===
ในปีต่อมา พ.ศ. 2550 บริษัทซื้อหุ้นสามัญของบริษัท ทรี-อาร์ดี จำกัด ถือหุ้นในสัดส่วนร้อยละ 50 จำนวน 2.63 ล้านบาท ในปีเดียวกัน บริษัท จีเอ็มเอ็ม มีเดีย จำกัด (มหาชน) ได้ลงทุนในหุ้นสามัญของแชนแนลวี ไทยแลนด์ มิวสิก ในสัดส่วนร้อยละ 25 จำนวน 16.65 ล้านบาท
จากนั้นเมื่อปี พ.ศ. 2551 มีการปรับโครงสร้างธุรกิจและองค์กรขนาดใหญ่อีกครั้ง โดยเพิกถอนจีเอ็มเอ็ม มีเดีย ออกจากตลาดหลักทรัพย์ และให้จีเอ็มเอ็ม แกรมมี่ เข้าถือหุ้นทั้งหมด เพื่อควบรวมกิจการ โดยให้จีเอ็มเอ็ม แกรมมี่ เป็นบริษัทแม่ของกลุ่ม ส่งผลให้มีรายได้กำไรสุทธิในปีนั้น เป็นจำนวน 7,834 ล้านบาท ซึ่งสูงสุดอีกครั้งนับแต่ก่อตั้ง
ต่อมาเมื่อปี พ.ศ. 2552 กลุ่มบริษัทจีเอ็มเอ็ม แกรมมี่ ร่วมถือหุ้นกับตลาดหลักทรัพย์แห่งประเทศไทยในสัดส่วน 50% ผ่านบริษัทแฟมิลี่ โนฮาว จำกัด โดย บมจ.จีเอ็มเอ็ม มีเดีย จัดตั้งสถานีโทรทัศน์ผ่านระบบดาวเทียมขึ้นจำนวน 4 ช่องสัญญาณ ด้วยเงินลงทุนจำนวน 500 ล้านบาท เพื่อนำเสนอในรูปแบบสถานีโทรทัศน์บันเทิง ซึ่งใช้เวลาออกอากาศตลอด 24 ชั่วโมง
ในปี พ.ศ. 2553 จีเอ็มเอ็ม แกรมมี่ มีรายได้รวมสูงสุดกว่า 8,863 ล้านบาท ในปีเดียวกัน ได้เข้าร่วมลงทุนในบริษัท แอ็กซ์ สตูดิโอ จำกัด และ บริษัท เอ็กแซ็กท์ จำกัด ซึ่งเป็นบริษัทร่วมเพื่อดำเนินการก่อสร้างสตูดิโอขนาดใหญ่ โดยถือหุ้นในสัดส่วนร้อยละ 50 ของทุนจดทะเบียนจำนวน 200 ล้านบาท และในปีเดียวกัน เข้าร่วมลงทุนในบริษัท ลักษ์ แซทเทิลไลท์ จำกัด เพื่อผลิตรายการโทรทัศน์ออกอากาศผ่านดาวเทียม โดยถือหุ้นในสัดส่วนร้อยละ 25 ของทุนจดทะเบียนจำนวน 20 ล้านบาท
ในปี พ.ศ. 2554 ได้เข้าร่วมทุนกับบริษัท ซีเจ โอ ช็อปปิ้ง จำกัด ซึ่งเป็นบริษัทโฮมช้อปปิ้งอันดับ 1 ของสาธารณรัฐเกาหลี เพื่อประกอบธุรกิจโฮมช้อปปิ้ง โดยบริษัทถือหุ้นในสัดส่วนร้อยละ 51 ของทุนจดทะเบียนทั้งหมด 540 ล้านบาท
และในปี พ.ศ. 2555 เข้าลงทุนในหุ้นสามัญของบริษัท จีเอ็มเอ็ม แซท จำกัด เพื่อให้บริการแพลตฟอร์มโทรทัศน์ผ่านดาวเทียม โดยถือหุ้นทั้งหมดของทุนจดทะเบียนซึ่งมีจำนวน 100 ล้านบาท และจีเอ็มเอ็ม แซท ได้ลงทุนในหุ้นสามัญของ บริษัท จีเอ็มเอ็ม บี จำกัด เพื่อให้บริการโทรทัศน์ผ่านดาวเทียมแบบเสียค่ารับชม (เพย์ ทีวี) โดยถือหุ้นทั้งหมดของทุนจดทะเบียนซึ่งมีจำนวน 1 ล้านบาท
=== พ.ศ. 2556 - ปัจจุบัน ===
ในปี พ.ศ. 2556 ในเดือนมีนาคม จีเอ็มเอ็ม ไท หับ นำภาพยนตร์เรื่อง พี่มาก..พระโขนง ออกสู่สายตาประชาชน และทำรายได้ Box Office สูงสุดในประวัติศาสตร์ภาพยนตร์ไทยที่ 567 ล้านบาท
เดือนพฤษภาคม จีเอ็มเอ็ม ไท หับ เปิดตัวซีรีส์เรื่อง ฮอร์โมน วัยว้าวุ่น จำนวนทั้งหมด 13 ตอน ออกฉายผ่านทางช่องโทรทัศน์ผ่านดาวเทียม จีเอ็มเอ็มวัน และผ่านช่องทางยูทูบ ซึ่งได้กลายเป็นซีรีส์ยอดนิยมระดับประเทศ สามารถทำยอดผู้ชมในยูทูบได้กว่า 80 ล้านผู้ชม
เดือนกันยายน ทางบริษัทได้เพิ่มทุนเพื่อนำไปลงทุนใน Strategic Investment ด้วยอัตราส่วน 5 หุ้นเดิมต่อ 1 หุ้นใหม่ในราคาหุ้นละ 10 บาท จำนวน 106,052,989 หุ้น ส่งผลให้สามารถระดมเงินทุนคิดเป็นจำนวน 1 พันล้านบาท จำนวนหุ้นจดทะเบียนรวมทั้งหมด 636,317,936 หุ้น จำนวน 636,317,936 บาท และเดือนธันวาคม ทางบริษัทได้เข้าร่วมการประมูลใบอนุญาตให้ใช้คลื่นความถี่เพื่อให้บริการโทรทัศน์ภาคพื้นดินระบบดิจิทัล ประเภทบริการทางธุรกิจระดับชาติ และชนะการประมูล 2 ช่องได้แก่ ช่องทั่วไปความคมชัดสูง (วาไรตี้ เอชดี) ซึ่งต่อมาคือช่องวัน 31 และช่องทั่วไปความคมชัดมาตรฐาน (วาไรตี้ เอสดี) ซึ่งต่อมาคือจีเอ็มเอ็ม 25
วันที่ 9 ตุลาคม พ.ศ. 2560 ช่องยูทูบของจีเอ็มเอ็ม แกรมมี่ สามารถสร้างประวัติศาสตร์เป็นช่องแรกในประเทศไทยและภูมิภาคเอเชียตะวันออกเฉียงใต้ที่มีผู้ติดตามมากกว่า 10,000,000 คน
ต่อมาในปี พ.ศ. 2564 จีเอ็มเอ็ม แกรมมี่ ได้ร่วมมือกับวายจีเอนเตอร์เทนเมนต์ ก่อตั้งวายจีเอ็มเอ็ม (YG”MM) เพื่อพัฒนาศิลปินไทยให้เป็นศิลปินมืออาชีพระดับโลก และยกระดับคุณภาพของอุตสาหกรรมเพลงไทย
จากนั้นในปี พ.ศ. 2566 จีเอ็มเอ็ม แกรมมี่ ได้จับมือกับอาร์เอสกรุ๊ป ค่ายเพลงชื่อดังของไทยอีกรายหนึ่ง ซึ่งเป็นคู่แข่งสำคัญ จดทะเบียนจัดตั้งกิจการร่วมค้า (Joint Venture) ภายใต้ชื่อ อะครอสเดอะยูนิเวิร์ส (Across The Universe) และดำเนินการจัดคอนเสิร์ตร่วมระหว่างศิลปินทั้ง 2 ค่าย ในชื่อ แกรมมี่ อาร์เอส คอนเสิร์ตส
และตั้งแต่วันที่ 27 กุมภาพันธ์ ปีเดียวกัน จีเอ็มเอ็ม แกรมมี่ ได้ประกาศปรับโครงสร้างธุรกิจครั้งใหญ่ โดยได้แยกธุรกิจเพลง การจัดคอนเสิร์ต และการบริหารศิลปิน ไปอยู่ในการดูแลของบริษัทย่อยที่จัดตั้งขึ้นใหม่ ซึ่งต่อมามีการประกาศแจ้งชื่อบริษัทย่อยดังกล่าวว่า บริษัท จีเอ็มเอ็ม มิวสิค จำกัด โดยจดทะเบียนจัดตั้งเมื่อวันที่ 7 เมษายน และเมื่อวันที่ 27 กรกฎาคม คณะกรรมการบริษัทได้อนุมัติให้นำจีเอ็มเอ็ม มิวสิค ซึ่งเป็นบริษัทเรือธงในธุรกิจเพลงของจีเอ็มเอ็ม แกรมมี่ เข้าจดทะเบียนในตลาดหลักทรัพย์แห่งประเทศไทย เช่นเดียวกับ อาร์เอส มิวสิค ของค่ายคู่แข่งซึ่งวางแผนเข้าตลาดหลักทรัพย์ในช่วงเวลาไล่เลี่ยกัน
ต่อมาเมื่อวันที่ 15 พฤศจิกายน จีเอ็มเอ็ม แกรมมี่ ได้แจ้งว่า ได้ดำเนินการปรับโครงสร้างธุรกิจเพลงเรียบร้อยแล้ว โดยดำเนินการโอนกิจการเพลง ซึ่งประกอบด้วยทรัพย์สิน หนี้สิน ภาระผูกพันต่าง ๆ และบุคลากรในกิจการเพลง และหุ้นสามัญจดทะเบียนเฉพาะส่วนที่จีเอ็มเอ็ม แกรมมี่ ถือหุ้นอยู่ในบริษัท จีเอ็มเอ็ม มิวสิค พับลิชชิ่ง อินเตอร์เนชั่นแนล จำกัด (สัดส่วน 100%), บริษัท จีสองร้อยเอ็ม จำกัด (สัดส่วน 100%), บริษัท จีอาร์ โวคอล สตูดิโอ จำกัด (สัดส่วน 65%) และบริษัท วายจีเอ็มเอ็ม จำกัด (สัดส่วน 51%) ให้แก่ บริษัท จีเอ็มเอ็ม มิวสิค จำกัด เสร็จสิ้นเมื่อวันที่ 1 กันยายน ดังนั้นจีเอ็มเอ็ม แกรมมี่ จึงปรับรูปแบบการดำเนินธุรกิจของตนจากบริษัทที่ประกอบธุรกิจทั่วไป เป็นบริษัทที่ประกอบธุรกิจโดยการถือหุ้นบริษัทอื่นแทน และเมื่อวันที่ 14 พฤศจิกายน คณะกรรมการของจีเอ็มเอ็ม แกรมมี่ ได้กำหนดให้จีเอ็มเอ็ม มิวสิค เป็นบริษัทย่อยที่ประกอบธุรกิจหลักที่ไม่มีสถานะเป็นบริษัทจดทะเบียน แต่หลังจากเสร็จสิ้นกระบวนการระดมทุนสาธารณะผ่านการเสนอขายหุ้นใหม่แก่ประชาชนทั่วไปเป็นครั้งแรกของจีเอ็มเอ็ม มิวสิคแล้ว จีเอ็มเอ็ม แกรมมี่ จะกำหนดให้บริษัท จีเอ็มเอ็ม โอ ช้อปปิ้ง จำกัด เป็นบริษัทย่อยที่ประกอบธุรกิจหลักที่ไม่มีสถานะเป็นบริษัทจดทะเบียนแทน
== กลุ่มบริษัทและธุรกิจในเครือ ==
== รายชื่อศิลปินในสังกัด ==
== ผลงานภาพยนตร์ ==
=== จีเอ็มเอ็ม พิคเจอร์ ===
ดูเพิ่มเติมที่ จีเอ็มเอ็ม พิคเจอร์
อันดากับฟ้าใส
รักออกแบบไม่ได้
ยุวชนทหาร เปิดเทอมไปรบ
15 ค่ำ เดือน 11
กุมภาพันธ์
ผีเสื้อร้อนรัก
ไอ้ฟัก
พันธุ์ X เด็กสุดขั้ว
ชัตเตอร์ กดติดวิญญาณ (สร้างร่วมกับ จีเอ็มเอ็ม ไท หับ และ PHENOMENA)
=== จีเอ็มเอ็ม ไท หับ (GTH) ===
ดูเพิ่มเติมที่ จีเอ็มเอ็ม ไท หับ
ชัตเตอร์ กดติดวิญญาณ (สร้างร่วมกับ จีเอ็มเอ็ม พิคเจอร์ และ PHENOMENA)
มหา'ลัย เหมืองแร่
วัยอลวน 4 ตั้ม โอ๋ รีเทิร์น (ร่วมทุนสร้างกับ ไฟว์สตาร์ โปรดักชั่น)
Seasons Change เพราะอากาศเปลี่ยนแปลงบ่อย
เก๋า เก๋า
Final Score 365 วัน ตามติดชีวิตเด็กเอ็นท์
แฝด
ตั๊ดสู้ฟุด
สายลับจับบ้านเล็ก
บอดี้ ศพ#19
ปิดเทอมใหญ่ หัวใจว้าวุ่น
สี่แพร่ง
รัก/สาม/เศร้า
ห้าแพร่ง
รถไฟฟ้า มาหานะเธอ
บ้านฉัน..ตลกไว้ก่อน (พ่อสอนไว้)
กวน มึน โฮ
Suck Seed ห่วยขั้นเทพ
ลัดดาแลนด์
Top Secret วัยรุ่นพันล้าน
ATM เออรัก เออเร่อ
รัก 7 ปี ดี 7 หน
เคาท์ดาวน์
พี่มาก..พระโขนง
คิดถึงวิทยา
ฝากไว้..ในกายเธอ
ไอฟาย..แต๊งกิ้ว..เลิฟยู้
ฟรีแลนซ์..ห้ามป่วย ห้ามพัก ห้ามรักหมอ
เมย์ไหน..ไฟแรงเฟร่อ
=== จีดีเอช ห้าห้าเก้า (GDH 559)===
ดูเพิ่มเติมที่ จีดีเอช ห้าห้าเก้า
แฟนเดย์..แฟนกันแค่วันเดียว เข้าฉาย 1 กันยายน 2559
พรจากฟ้า เข้าฉาย 1 ธันวาคม 2559
ฉลาดเกมส์โกง เข้าฉาย 3 พฤษภาคม 2560
เพื่อน..ที่ระลึก เข้าฉาย 7 กันยายน 2560
น้อง.พี่.ที่รัก เข้าฉาย 10 พฤษภาคม 2561
 Girls Don't Cry (รับจัดจำหน่ายให้เท่านั้น) เข้าฉาย 16 สิงหาคม 2561
2,215 เชื่อ บ้า กล้า ก้าว เข้าฉาย 6-16 กันยายน 2561 เท่านั้น
โฮมสเตย์ เข้าฉาย 25 ตุลาคม 2561
เฟรนด์โซน เข้าฉาย 14 กุมภาพันธ์ 2562
ตุ๊ดซี่ส์ แอนด์ เดอะเฟค เข้าฉาย 5 ธันวาคม 2562
ฮาวทูทิ้ง ทิ้งอย่างไรไม่ให้เหลือเธอ เข้าฉาย 26 ธันวาคม 2562
=== จีเอ็มเอ็ม พิคเจอร์ ===
ดูเพิ่มเติมที่ จีเอ็มเอ็ม พิคเจอร์
คู่กรรม
=== จีเอ็มเอ็มทีวี ===
ดูเพิ่มเติมที่ จีเอ็มเอ็มทีวี
My Precious รักแรกโคตรลืมยาก
== ผลงานละครโทรทัศน์ ==
=== ช่องวัน ===
ดูเพิ่มเติมที่ ช่องวัน 31
สงครามนางงาม
ทายาทพันธุ์ข้าวเหนียว
ภูผาผีคุ้ม
เคหาสน์ดาว
เงาใจ
เล่ห์รตี
สื่อริษยา
2 รัก 2 วิญญาณ
บัลลังก์เมฆ
ร้อยเล่ห์เสน่ห์ร้าย
จัดรัก..วิวาห์ลวง
หัวใจมีเงา
ทอฝันกับมาวิน
เพื่อเธอ
เรือนร้อยรัก
ขอโทษที่รักเธอ
กรุงเทพ..มหานครซ้อนรัก
เพชฌฆาตดาวโจร
สงครามนางงาม 2
รักฝุ่นตลบ
เสน่หาข้ามเส้น
กระเช้าสีดา
เพื่อแม่แพ้บ่ได้
คุณชาย
บอดี้การ์ดหมอลํา
ใต้หล้า
พิษสวาท
มณีพยาบาท
วิมานทราย
ซิ่นลายโส้
ข้าวเหนียวทองคํา
รักนี้ต้องเจียระไน
=== เอ็กแซ็กท์ ===
ดูเพิ่มเติมที่ เอ็กแซ็กท์
เซน...สื่อรักสื่อวิญญาณ
หัวใจศิลา
อุบัติเหตุหัวใจ
ฝันเฟื่อง
กุหลาบซาตาน
=== ซีเนริโอ ===
ดูเพิ่มเติมที่ ซีเนริโอ
นารีสโมสร
กุหลาบซาตาน
ทาสรักทระนง
ลิขิตฟ้าชะตาดิน
ลิเก๊..ลิเก
รอยอดีตแห่งรัก
มายาพิศวาส
บ้านเราจงเจริญ
อีสา ระวีช่วงโชติ
หัวใจเรือพ่วง
ฝันเฟื่อง
เสือ
เมื่อวันฟ้าเปลี่ยนสี
=== เดอะ วัน เอ็นเตอร์ไพรส์ ===
ดูเพิ่มเติมที่ เดอะ วัน เอ็นเตอร์ไพรส์
เราเกิดในรัชกาลที่ ๙ เดอะซีรีส์
ชิงรัก ริษยา
ราชินีหมอลำ
แต่ปางก่อน
ชีวิตเพื่อฆ่า หัวใจเพื่อเธอ
เกมมายา
เสน่หา Diary ตอน กับดักเสน่หา
เสน่หา Diary ตอน บ่วงเสน่หา
A Love To Kill รักซ่อนแค้น
เสน่หา Diary ตอน แสบเสน่หา
ดอกแก้วกาหลง
เธอคือพรหมลิขิต
ภารกิจลิขิตหัวใจ
ชายไม่จริง หญิงแท้
ล่า
เรือนเบญจพิษ
กาหลมหรทึก
ดาวจรัสฟ้า
สายรัก สายสวาท
บางกอกนฤมิต
เมีย 2018 รักเลือกได้
วิมานจอเงิน
เนตรนาคิน
บาปรัก
พรหมไม่ได้ลิขิต
นางสาวไม่จำกัดนามสกุล
สงครามนักปั้น
=== จีเอ็มเอ็ม 25 ===
=== จีเอ็มเอ็ม มีเดีย ===
ดูเพิ่มเติมที่ จีเอ็มเอ็ม มีเดีย
เกิร์ลแก๊งแมลงซ่า
=== จีเอ็มเอ็ม สตูดิโอส์ ===
ดูเพิ่มเติมที่ จีเอ็มเอ็ม สตูดิโอส์
เป็ดIdol
Bangkok รัก Stories
นางสาวก้นครัว
Bangkok Buddies ใจกลางเมือง
Sleepless Society The Series
แม่มดเจ้าเสน่ห์
เคว้ง
=== เอไทม์ ===
ดูเพิ่มเติมที่ เอไทม์ มีเดีย
Club Friday the Series 1
Club Friday the Series 2
Club Friday the Series 3 สามรักสามชีวิต
Club Friday the Series 4 หรือรักแท้จะแพ้ความต้องการั
Club Friday the Series 5 ความรักกับความลับ
Club Friday the Series 6 ความรักไม่ผิด
Club Friday the Series 7 เหตุเกิดจากความรัก
Club Friday the Series 8 รักแท้..มีหรือไม่มีจริง
Club Friday the Series 9 รักครั้งหนึ่ง ที่ไม่ถึงตาย
Club Friday the Series 10 รักนอกใจ
Club Friday the Series 11 รักที่ไม่ได้ออกอากาศ
อังคารคลุมโปง เดอะซีรีส์
=== จีเอ็มเอ็ม ไท หับ ===
ดูเพิ่มเติมที่ จีเอ็มเอ็ม ไท หับ
เนื้อคู่ประตูถัดไป
สายลับเดอะซีรีส์ กับ 24 คดีสุดห้ามใจ
เนื้อคู่อยากรู้ว่าใคร
หมวดโอภาส ยอดมือปราบคดีพิศวง
หมวดโอภาส เดอะซีรีส์ ปี 2
Hormones วัยว้าวุ่น
จีทีเอช ไซด์ สตอรี่
ATM 2 คู่เวอร์ เออเร่อ เออรัก
เนื้อคู่ The Final Answer
Hormones วัยว้าวุ่น Season 2
เพื่อนเฮี้ยน..โรงเรียนหลอน
STAY ซากะ..ฉันจะคิดถึงเธอ
น้ำตากามเทพ
มาลี เพื่อนรัก..พลังพิสดาร
Hormones 3 The Final Season
=== จีดีเอช ห้าห้าเก้า  ===
ดูเพิ่มเติมที่ จีดีเอช ห้าห้าเก้า
ไดอารี่ตุ๊ดซี่ส์ เดอะซีรีส์
แก๊สโซฮัก..รักเต็มถัง
อยู่ที่เรา
I See You พยาบาลพิเศษ..เคสพิศวง
I Hate You, I Love You
ไดอารี่ตุ๊ดซี่ส์ เดอะซีรีส์ 2
โปรเจกต์ เอส เดอะซีรีส์
เลือดข้นคนจาง
Great Men Academy สุภาพบุรุษสุดที่เลิฟ
One Year 365 วัน บ้านฉัน บ้านเธอ
My Ambulance รักฉุดใจนายฉุกเฉิน
ฉลาดเกมส์โกง เดอะซีรีส์
=== จีเอ็มเอ็มทีวี  ===
== ช่องโทรทัศน์==
แฟนทีวี (1 ตุลาคม 2551 - 31 มกราคม 2564)
ปี พ.ศ. 2551 เปิดสถานีโทรทัศน์ผ่านดาวเทียม แฟนทีวี ที่ออกอากาศครั้งแรกผ่านกล่องดาวเทียมและเคเบิลทีวีทั่วประเทศ เป็นช่องรายการเพลงและเพลงลูกทุ่งสมัยใหม่จากค่ายลูกทุ่ง เปิดเพลงลูกทุ่ง และลูกทุ่งคาราโอเกะในเครือแกรมมี่ เริ่มออกอากาศเมื่อเดือนตุลาคม พ.ศ. 2551 ต่อมาเดือนกันยายน พ.ศ. 2555 ได้พัฒนาระบบโทรทัศน์ความคมชัดละเอียดสูง (High Definition) เป็นช่องแรกของเมืองไทย ต่อมาในวันที่ 1 มกราคม พ.ศ. 2558 เป็นต้นไป ได้มีช่วงเพลงไทยสากลสมัยใหม่จากช่องจีเอ็มเอ็ม มิวสิค มาผนึกในช่องแฟนทีวีด้วย ในเวลา 19.00 น. - 01.00 น. ของทุกวัน
ช่องวัน 31 (1 ธันวาคม 2554 - ปัจจุบัน)
ปี พ.ศ. 2554 บริษัท จีเอ็มเอ็ม บรอดแคสติง จำกัด เปิดสถานีโทรทัศน์ทีวีดาวเทียม วันสกาย-วัน ผ่านกล่องดาวเทียมวันสกาย เป็นช่องรายการวาไรตี้คุณภาพจากจีเอ็มเอ็ม แกรมมี่ และได้มีการเปลี่ยนชื่อเป็น จีเอ็มเอ็มแซตฮิตส์ และ จีเอ็มเอ็มวัน ตามลำดับ ต่อมาได้โอนย้ายกิจการเป็นของ บริษัท จีเอ็มเอ็มวัน ทีวี จำกัด เพื่อเปลี่ยนเป็นสถานีโทรทัศน์ดิจิตอลทีวี ช่องวัน ที่ออกอากาศทางกล่องทีวีดิจิตอลและเสาอากาศดิจิตอล ช่อง 31 รวมถึงทางจานดาวเทียมและเคเบิลทีวี ช่อง 41 และตั้งแต่วันที่ 2 ธันวาคม 2558 ออกอากาศที่ช่องหมายเลข 31 เพียงช่องเดียว ทุกแพลตฟอร์ม ในชื่อ ช่องวัน 31
จีเอ็มเอ็ม 25 (25 พฤษภาคม 2557 - ปัจจุบัน)
ปี พ.ศ. 2557 บริษัท จีเอ็มเอ็ม แชนแนล จำกัด เปิดสถานีโทรทัศน์ดิจิตอลทีวี จีเอ็มเอ็ม 25 ที่ออกอากาศทางกล่องทีวีดิจิตอลและเสาอากาศดิจิตอล ช่อง 25 รวมถึงทางจานดาวเทียมและเคเบิลทีวี ช่อง 35 และตั้งแต่วันที่ 2 ธันวาคม 2558 จะออกอากาศที่ช่องหมายเลข 25 เพียงช่องเดียว ทุกแพลตฟอร์ม
== รางวัลที่บริษัทได้รับ ==
รางวัลบริษัทที่ตอบสนองความต้องการของลูกค้า และบริหารยอดเยี่ยม อันดับ 1 ของเอเชีย จาก นิตยสารฟาร์อีสเทอร์น นิตยสารธุรกิจชั้นนำของโลก (ปี 2005)
"Asia's Best Under A Billion" หนึ่งในบริษัทชั้นนำของเอเชีย ซึ่งได้รับการจัดอันดับจาก นิตยสารฟอร์บส์ให้เป็น 1 ในบริษัทสุดยอดแห่งเอเชีย
รางวัลบริษัทที่มีบรรษัทภิบาลดีเด่น (Good Corporate Governance) ปี (2005-2007)
รางวัลองค์กรยอดนิยมของประเทศไทยประจำปี 2550
== ดูเพิ่ม ==
รายชื่อกลุ่มบริษัทและธุรกิจในเครือจีเอ็มเอ็ม แกรมมี่
จีเอ็มเอ็มวัน ทีวี
จีเอ็มเอ็ม มีเดีย
จีเอ็มเอ็มไทหับ
จีเอ็มเอ็มทีวี
จีดีเอช ห้าห้าเก้า
รายชื่อศิลปินจากจีเอ็มเอ็ม แกรมมี่
รายชื่อคอนเสิร์ตจีเอ็มเอ็ม แกรมมี่
== อ้างอิง ==
== แหล่งข้อมูลอื่น ==
บริษัท จีเอ็มเอ็ม แกรมมี่ จำกัด (มหาชน)
บริษัท จีเอ็มเอ็มทีวี จำกัด
บริษัท จีเอ็มเอ็ม มีเดีย จำกัด (มหาชน) 
จีเอ็มเอ็ม แกรมมี่ : ดิไอดอลเมเกอร์ 
ค่ายเพลงไทย
 
บริษัทที่ก่อตั้งในปี พ.ศ. 2526
ค่ายเพลงก่อตั้งในปี พ.ศ. 2526